## Odluka Ustavnog suda Republike Hrvatske broj: U-IIIVs-723/2008 od 11. prosinca 2008.

### NN 9/2009 (21.1.2009.), Odluka Ustavnog suda Republike Hrvatske broj: U-IIIVs-723/2008 od 11. prosinca 2008.

USTAVNI SUD REPUBLIKE HRVATSKE

219

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Agata Račan, predsjednica Vijeća, te suci Snježana Bagić, Slavica Banić, Mario Jelušić, Ivan Matija i Željko Potočnjak, članovi Vijeća, odlučujući o ustavnoj tužbi koju je podnio M. G. iz Z., kojeg zastupa F. G., odvjetnik u Z., na sjednici održanoj 11. prosinca 2008. godine, jednoglasno je donio

ODLUKU

I. Ustavna tužba se usvaja.

II. Ukida se rješenje Vrhovnog suda Republike Hrvatske broj: Gzp-361/07-5 od 31. prosinca 2007. te se predmet vraća Vrhovnom sudu Republike Hrvatske na ponovni postupak.

III. Vrhovni sud Republike Hrvatske dužan je donijeti novo rješenje u najkraćem mogućem roku, ali ne duljem od trideset (30) dana, računajući od prvog idućeg dana nakon objave ove odluke u »Narodnim novinama«.

IV. Ova odluka objavit će se u »Narodnim novinama«.

Obrazloženje

1. Na temelju članka 62. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u daljnjem tekstu: Ustavni zakon), podnositelj je 15. veljače 2008. podnio ustavnu tužbu protiv rješenja Vrhovnog suda Republike Hrvatske broj: Gzp-361/07-5 od 31. prosinca 2007., kojim je odbijen zahtjev podnositelja kojim je tražio zaštitu prava na suđenje u razumnom roku, u predmetu koji se vodi pred Županijskim sudom u Šibeniku pod brojem: Gž-460/07.

2. Podnositelj smatra da su mu osporenim rješenjem Vrhovnog suda Republike Hrvatske povrijeđena ustavna prava zajamčena odredbama članaka 14. stavka 2., 26. i 29. stavka 1. Ustava Republike Hrvatske. U ustavnoj tužbi podnositelj navodi da je Vrhovni sud Republike Hrvatske pogrešno utvrdio da je Ustavni sud Republike Hrvatske svojom odlukom broj: U-IIIA-4695/04 od 2. veljače 2006. usvojio ustavnu tužbu podnositelja od 1. prosinca 2004. zbog povrede prava na suđenje u razumnom roku u istom parničnom postupku te mu odredio primjerenu naknadu. Ističe da je navedenu ustavnu tužbu zbog povrede ustavnog prava iz članka 29. stavka 1. Ustava podnio tužitelj u parničnom postupku Đ. K.

Predlaže Ustavnom sudu da usvoji ustavnu tužbu, ukine osporeno rješenje i predmet vrati Vrhovnom sudu Republike Hrvatske na ponovni postupak.

3. ČINJENICE VAŽNE ZA USTAVNOSUDSKI POSTUPAK

Ustavni sud je u postupku pokrenutom ustavnom tužbom, na temelju navoda ustavne tužbe, uvida u presliku spisa Vrhovnog suda Republike Hrvatske broj: Gzp-361/07-5 i presliku spisa Općinskog suda u Šibeniku broj: P-1278/99, utvrdio pravno relevantne činjenice za odlučivanje o povredi ustavnog prava podnositelja, zajamčenog člankom 29. stavkom 1. Ustava.

3.1. PARNIČNI POSTUPAK (PRED OPĆINSKIM I ŽUPANIJSKIM SUDOM)

Tužitelj Đ. K. je 18. travnja 1998. podnio tužbu Općinskom sudu u Zadru protiv Republike Hrvatske, G. Z. i podnositelja kao tuženika, radi naknade štete koja je prema navodima podnositelja nastala u ovršnom postupku vođenom pred Općinskim sudom u Zadru broj: I-2711/92.

Na ročištu održanom 12. siječnja 1999. sud je rješenjem odredio dostavu spisa Vrhovnom sudu Republike Hrvatske radi odlučivanja o svrsi shodnoj delegaciji nadležnosti.

Vrhovni sud Republike Hrvatske je rješenjem broj: Gr-15/99 od 17. ožujka 1999., za postupanje u ovom predmetu odredio Općinski sud u Šibeniku.

Općinski sud u Šibeniku zaprimio je spis 2. lipnja 1999. godine.

Podneskom od 21. listopada 2001. tužitelj je izvijestio Općinski sud u Šibeniku da će biti odsutan do 25. studenoga 2001. i zamolio sud da u tom razdoblju ne zakaže ročište.

Na ročištu održanom 8. travnja 2004. sud je donio rješenje kojim je zatražio spis Općinskog suda u Zadru broj: P-9/92 te je odredio tužitelju rok od 8 dana da predloži daljnje dokaze.

Općinski sud u Zadru dostavio je traženi spis 9. rujna 2004. godine.

Ročište zakazano za 7. lipnja 2005. odgođeno je zbog spriječenosti suca.

Sljedeće ročište održano je 29. rujna 2005. godine.

Na ročištu održanom 7. studenoga 2005. sud je saslušao svjedoka A. P.

Nakon toga, održana su ročišta 7. prosinca 2005. i 27. siječnja 2006. godine.

Ustavni sud Republike Hrvatske je 2. veljače 2006. donio odluku broj: U-IIIA-4695/2004, kojom je usvojio ustavnu tužbu tužitelja Đ. K. od 1. prosinca 2004., radi duljine istog parničnog postupka te je tužitelju određena primjerena naknada zbog povrede ustavnog prava iz članka 29. stavka 1. Ustava.

Na ročištu održanom 9. ožujka 2006. glavna rasprava je zaključena, a na ročištu održanom 24. ožujka 2006. sud je donio presudu i rješenje broj: P-1278/99 kojima je odbio tužbeni zahtjev tužitelja te utvrdio da je tužba u odnosu na drugotuženika G. Z. povučena.

Spis je povodom žalbe otpremljen Županijskom sudu u Šibeniku koji je presudom broj: Gž-460/07 od 16. travnja 2007. potvrdio prvostupanjsku presudu. Navedenu presudu Županijskog suda podnositelj je zaprimio 8. kolovoza 2007. godine.

3.2. POSTUPAK ZA ZAŠTITU PRAVA NA SUĐENJE U RAZUMNOM ROKU (VOĐEN PRED VRHOVNIM SUDOM REPUBLIKE HRVATSKE)

Na temelju odredbe članka 27. stavka 1. Zakona o sudovima, podnositelj je podnio Vrhovnom sudu Republike Hrvatske zahtjev za zaštitu prava na suđenje u razumnom roku u predmetu koji se vodi pred Županijskim sudom u Šibeniku broj: Gž-460/07.

Vrhovni sud Republike Hrvatske je rješenjem broj: Gzp-361/07-5 od 31. prosinca 2007. utvrdio da je Ustavni sud Republike Hrvatske svojom odlukom broj: U-IIIA-4695/04 od 2. veljače 2006., usvojio ustavnu tužbu podnositelja od 1. prosinca 2004. zbog povrede prava na suđenje u razumnom roku u istom parničnom postupku te mu odredio primjerenu naknadu u iznosu od 7.800 kuna. Stoga, prema ocjeni Vrhovnog suda, u konkretnom slučaju nije došlo do prekoračenja razumnog roka i povrede prava podnositelja na suđenje u razumnom roku u smislu članka 29. stavka 1. Ustava.

4. PRAVO VAŽNO ZA USTAVNOSUDSKI POSTUPAK

Mjerodavno pravo sadržano je u odredbama članka 29. stavka 1. Ustava.

Ustavna tužba je osnovana.

5. Ustavni sud razmatrao je osnovanost ustavne tužbe s aspekta članka 29. stavka 1. Ustava.

Sadržaj ustavnog prava iz članka 29. stavka 1. Ustava ograničen je na postupovna jamstva pravičnog suđenja pa Ustavni sud, ocjenjujući navode ustavne tužbe sa stajališta tog ustavnog prava, ispituje eventualno postojanje postupovnih povreda u postupcima pred sudovima i na temelju toga ocjenjuje je li postupak – razmatran kao jedinstvena cjelina – bio vođen na način koji je podnositelju osigurao pravično suđenje.

Svoju odluku Ustavni sud obrazlaže sljedećim utvrđenjima:

5.1. U konkretnom slučaju Ustavni sud treba ispitati je li način na koji je Vrhovni sud Republike Hrvatske tumačio i primijenio mjerodavne odredbe Zakona o sudovima u skladu s Ustavom zajamčenim pravom na suđenje u razumnom roku na način kako ga tumači Ustavni sud.

5.2. Ustavni sud je utvrdio da je u konkretnom slučaju Vrhovni sud Republike Hrvatske, pri odlučivanju o povredi prava podnositelja na suđenje u razumnom roku, pogrešno utvrdio činjenicu da je Ustavni sud Republike Hrvatske u predmetu broj: U-IIIA-4695/04 već usvojio ustavnu tužbu podnositelja te mu odredio primjerenu naknadu, jer navedenu ustavnu tužbu nije podnio podnositelj, nego tužitelj u istom parničnom postupku Đ. K.

Slijedom navedenog, Ustavni sud utvrđuje da je podnositelju osporenim rješenjem povrijeđeno ustavno pravo zajamčeno odredbom članka 29. stavka 1. Ustava.

6. Slijedom navedenog, na temelju odredaba članaka 73. i 76. stavaka 1. i 2. Ustavnog zakona donesena je odluka kao u točkama I. i II. izreke, a na temelju odredaba članka 31. stavaka 4. i 5. Ustavnog zakona donesena je odluka kao u točki III. izreke.

7. Objava odluke (točka IV. izreke) temelji se na odredbama članka 29. Ustavnog zakona.

8. Predsjednik Vrhovnog suda Republike Hrvatske dužan je dostaviti Ustavnom sudu pisanu obavijest o datumima donošenja i otpreme rješenja u roku osam (8) dana od dana njegove otpreme, a najkasnije osam (8) dana od isteka roka određenog u točki III. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

Broj: U-IIIVs-723/2008
Zagreb, 11. prosinca 2008.

USTAVNI SUD REPUBLIKE HRVATSKE

Predsjednica Vijeća
Agata Račan, v. r.

Odluka, NN 9/2009-219